पाएं अपने शहर की ताज़ा ख़बरें और फ्री ई-पेपरडाउनलोड करें
दूसरी लहर के कोरोना वायरस के कारण शनिवार को एक ही दिन में 16 लोगों की मौत हो गई। वीकेंड लॉकडाउन लगाने के बाद भी नए 348 केस भी सामने आए हैं। इनमें 65 स्टूडेंट्स भी शामिल हैं। इसी के साथ अब जिले में सक्रिय केसों की संख्या 1257 तक पहुंच गई है।
अब कोरोना मरीजों की सक्रियता दर 4.65 फीसदी तक पहुंच गई है। जबकि रिकवरी दर 91.32 फीसदी पर बनी हुई है। शनिवार को 278 मरीजों के कोरोना से ठीक होने की पुष्टि भी हुई है। सरकारी आंकड़ों के मुताबिक फिलहाल 42 मरीज ही गंभीर हालत में अस्पतालों में इलाज ले रहे हैं, जबकि हकीकत यह है कि सभी प्राइवेट कोविड अस्पताल फुल बने हुए हैं और मरीजों को भर्ती करने से भी इंकार करने लगे हैं। इसके अलावा 1215 मरीज होम आइसोलेशन में इलाज ले रहे हैं।
जान गंवाने वालों में 50 साल से ऊपर ज्यादा: शनिवार को 16 मौत कोरोना से दर्ज की गई है। इसमें एक युवक महम निवासी 35 साल का है, जबकि अन्य सभी 15 केस 50 साल से ऊपर की उम्र के हैं। मरने वालों 10 बजुर्ग भी हैं। जिले में मरने वालों का आंकड़ा भी 221 तक पहुंच गए हैं।
278 ठीक हुए, 348 नए केस आए
पीजीआई में अब कोरोना के बढ़ते मरीजों को देखते हुए छह विभागों को छोड़कर सभी विभागों की ओपीडी तत्काल प्रभाव से बंद कर दी गई है। वहीं अब ओपीडी के कार्ड बनवाने का समय भी सुबह 8 बजे से 10बजे तक कर दिया गया है। इससे पहले ओपीडी में मरीजों की संख्या भी 50% तक घटाने के आदेश किए जा चुके हैं। फिलहाल इन विभागों की ओपीडी चलती रहेगी। इनमें मेडिसन, जनरल सर्जरी, गायनी, पीडियाट्रिक्स, आर्थाेपेडिक्स और रेडियोथैरेपी के विभाग शामिल हैं।
फिर बदले नोडल अधिकारी: पंडित बीडी शर्मा हेल्थ विवि में पीजीआईएमएस में कोविड-19 के नोडल अधिकारी के तौर पर अब एनिस्थिसिया विभाग के हेड डॉ. एसके सिंघल को तैनात किया गया। इससे पहले ये कार्यभार मेडिसन विभाग के यूनिट हेड डॉ. राजेश राजपूत को दिया गया था।
लॉकडाउन का हवाला देकर टाला वैक्सीनेशन: जिले में 18 से 44 साल के लोगों के लिए एक मई से शुरू होने वाला वैक्सीनेशन भी नहीं शुरू हो पाया। इसके लिए स्वास्थ्य विभाग ने लॉकडाउन का हवाला दिया है। वहीं सरकारी बुलेटिन में शनिवार को पहली डोज 600 लोगों को और 148 लोगों को वैक्सीन की दूसरी डोज दी गई है। सच्चाई यह है कि जिले में वैक्सीन ना होने के कारण वैक्सीनेशन को टाला गया है और संगठनों को भी यही बताया है।
दो श्मशान घाट में रोहतक के 28 शवों का प्रोटोकॉल से संस्कार: कोरोना प्रोटोकॉल से शनिवार को 39 शवों का अंतिम संस्कार कराया गया। इसमें वैश्य कॉलेज रोड स्थित शिव मंदिर श्मशान घाट पर 27 शव व जींद रोड श्मशान घाट पर 12 शवों की अंत्येष्टि हुई। इसमें रोहतक के 28 शव थे। शवों की संख्या अधिक होने से वैश्य श्मशान घाट में तीन शिफ्ट में कोविड प्रोटोकॉल से अंतिम संस्कार हुए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn